**אמצעי מעקב טכנולוגיים בגדה המערבית, במזרח ירושלים וברצועת עזה** הם כלל הכלים הטכנולוגיים שבהם משתמשים גופי הביטחון הישראליים וגופים פרטיים כחלק ממערך השליטה הצבאית על האוכלוסייה הפלסטינית בשטחי הגדה המערבית וברצועת עזה.

רקע
---

מאז מלחמת ששת הימים שולטת ישראל ביהודה, שומרון ורצועת עזה ובאוכלוסייה פלסטינית המתנגדת, ברובה, לשליטה הישראלית בה. שליטה זו מבוצעת בעזרת ממשל צבאי על ידי מספר גופי ביטחון כגון צה"ל, השב"כ, משטרת ישראל המשתמשים באמצעי מעקב טכנולוגיים המשתלבים בפעילות הצבאית.

אמצעי המעקב שבהם משתמשת ישראל כוללים פיתוחים טכנולוגיים חדשניים שמרחיבים את היקף המידע המצוי בידי גופי המודיעין על האוכלוסייה הפלסטינית. טכנולוגיות אלה כוללות זיהוי פנים ביומטרי, מעקבים טלפוניים, האזנות סתר, צילומי לוויינים ורחפנים, ניטור וניתוח פעילות ברשתות החברתיות ועוד.

האמצעים הטכנולוגיים
-------------------

### זיהוי ביומטרי

עמדות זיהוי ביומטרי בנמל התעופה הבינלאומי באטלנטה
ישראל מפעילה בגדה המערבית מספר מערכות לזיהוי ביומטרי ולזיהוי תווי פנים, לניטור האוכלוסייה הפלסטינית ולשמירת המידע שנאסף במאגר ביומטרי. אמצעים אלה אינם כפופים להוראת חוק אמצעי הזיהוי הביומטריים המחייבת שמירה על כבוד האדם ופרטיותו מכיוון שחוק זה אינו חל על האוכלוסייה הפלסטינית בגדה המערבית.

ב-2017 זכתה חברת מטריקס בחוזה של משרד הביטחון ומתאם הפעולות בשטחים לאספקת ציוד לזיהוי ביומטרי של פלסטינים בגדה המערבית.

ב-2019 נחשף שמערכת הביטחון עושה שימוש במערכת זיהוי תווי פנים של חברת אניוויז'ן (AnyVision), שנקראת "Better Tomorrow", המוגדרת כמערכת מעקב טקטית (TSS - Tactical Surveillance System) ומאפשרת זיהוי פנים באירועים המוניים (Multiple face recognition in Mass crowd events). לפי המידע שנחשף, המערכת מסוגלת לזהות פנים מתוך מאגר של 300 מיליון רשומות תוך 0.2 שניות ולהתמודד עם הסוואת הפנים, והיא כוללת מצלמות שהותקנו במחסומים ובמקומות אחרים בגדה המערבית. על מנת לעבור בעמדות הבידוק המקושרות למערכת, נדרשו הפלסטינים להצטלם ולמסור טביעות אצבעות לצורך הנפקת תגים ביומטריים. לפי מקורות בצה"ל, עד אוגוסט 2019 הופקו כ־450,000 תגים ביומטריים. בעקבות החשיפה הודיעה מיקרוסופט, שהשקיעה בחברה, כי תבחן האם הטכנולוגיה עומדת בכללי האתיקה שהציבה בתחום זיהוי הפנים, ובהמשך הודיעה כי תפסיק להשקיע בחברה.

ב-2021 חשף תחקיר "הוושינגטון פוסט" כי ישראל עושה שימוש נרחב באפליקציית **זאב כחול** לצילום וזיהוי פנים ביומטרי באמצעות טלפונים חכמים תוך הצלבת המידע עם נתונים במאגר ביומטרי הקרוי **להקת זאבים**, וכי חברון רושתה במצלמות חכמות לזיהוי פנים בפיילוט שנקרא **חברון עיר חכמה**. לפי הפרסום זכו מערכות אלה לכינוי "גוגל איו"ש" ו"פייסבוק לפלסטינים", והן משמשות לצורך מעקב, שליטה ואיסוף מידע על כלל האוכלוסייה הפלסטינית בגדה המערבית, כולל מי שאין מידע הקושר אותם לפעילות טרור. עוד נחשף כי תוך כדי פעילות מבצעית נדרשו חיילים ביחידות הפועלות בגדה המערבית לצלם תמונות של פלסטינים אף ללא הסכמתם, במטרה לבנות את מאגר הנתונים של המערכת, וכי צה"ל ערך תחרות נושאת פרסים בין היחידות שנדרשו לעמוד במכסות תיעוד והזנת פרטים למערכת

ב-2023 חשף דו"ח של אמנסטי אינטרנשיונל מערכת ניסיונית לזיהוי פנים בשם **זאב אדום**, המותקנת במחסומים בחברון ומאפשרת לסרוק, לשמור ולהצליב מידע ביומטרי באופן אוטומטי, להשוות את נתוני המערכת עם הנתונים בתעודת הזהות, להזין למאגר הנתונים מידע על פלסטינים שאינם מופיעים בו עדיין, ונותנת חיווי לגבי תושבים פלסטינים הדרושים לחקירה או שקיימת לגביהם מניעה אחרת.

### רוגלות, סייבר התקפי ואיסוף מידע באמצעות טלפונים סלולריים

בפברואר 2019 השיק המנהל האזרחי את אפליקציית "אל-מונאסיק" (Al-Munasiq – "המתאם") המשמשת כערוץ תקשורת ומתן שירותים דיגיטליים לפלסטינים בגדה המערבית כגון הגשת בקשות למתן אישורי כניסה. לשם התקנת האפליקציה נדרשו המשתמשים לאשר מתן גישה למיקום הסלולרי, למיקרופון ולמצלמה של המכשיר ולכל הנתונים המאוחסנים ומשודרים באמצעותו. בנוסף נדרשו המשתמשים לאשר שימוש במידע הנאסף באמצעות האפליקציה "לכל מטרה שהיא". עם פרוץ מגפת הקורונה הייתה האפליקציה הערוץ הבלעדי להגשת מסמכים לצורך קבלת היתרי עבודה וההערכה היא שכ-50,000 פלסטינים התקינו את האפליקציה

במבצע שומר החומות במאי 2021 עשה השב"כ שימוש ב"מערכת לניטור הרשתות הסלולריות בישראל ולאיכון טלפונים סלולריים" לצורך שליחת מסרונים מאיימים למאות פלסטינים אשר שהו במתחם הר הבית או בקרבתו, שבהם נכתב כי הם זוהו כמי שהשתתפו במעשי האלימות במסגד אל-אקצא וכי השב"כ יבוא איתם חשבון. בעקבות עתירה שהוגשה לבג"ץ נגד פרקטיקה זו, בטענה כי מדובר בכלי מעקב חודרני אחר אזרחים, הודה השב"כ כי המסרונים נשלחו בתפוצה רחבה גם לתושבים שלא היו חשודים בדבר עבירה

ביולי 2021 חשפו חברת מיקרוסופט ומעבדת המחקר "סיטיזן לאב" (אנ') כי 100 פוליטיקאים, פעילי זכויות אדם, מתנגדי משטר, עיתונאים, ואקדמאים, מרחבי העולם (כמחציתם פלסטינים) נפלו קורבן לרוגלה של "קנדירו"(אנ'). "קנדירו" היא חברת סייבר התקפי אשר מספקת למוסדות מדינתיים מערכות פריצה לרשתות ולמחשבים ומופיעה ברשימת החברות המהוות סכנה לביטחון הלאומי של ארצות הברית, שעורך משרד המסחר האמריקאי

בנובמבר 2021 פרסמו הגופים "פרונט ליין דפנדרס" (אנ') ומעבדת המחקר "סיטיזן לאב" (אנ') תוצאות תחקיר שהראו כי תוכנת פגסוס של חברת NSO הותקנה בטלפונים של שישה פעילים פלסטינים, שחלקם הועסקו באותה העת בארגונים אל-חק, א-דמיר (אנ') ומרכז המחקר "ביסאן" (אנ').

### מצלמות במעגל סגור (CCTV)

מצלמות מעקב (בתחנת רכבת בגרמניה)
ב-2000 פרסה משטרת ישראל כ-400 מצלמות במעגל סגור ברחובות העיר העתיקה בירושלים במסגרת פרויקט **מבט 2000** שבוצע על ידי תאגיד של חברות מהארץ ומחו"ל.

ב-2014 הוחלט על יישום תוכנית **מבט קדם**, המבוססת על **מבט 2000**, הוחלט במשטרת ישראל ועל התקנת מערכת **עין הנץ** לזיהוי לוחיות רישוי (LPR - License Plate Capture).

ב-2016 זכתה חברת ח.מר תעשיות בחוזה של 30 מיליון ש"ח לשדרוג מערכת **מבט 2000**.

ב-2017, בעקבות פרשת המגנומטרים ומהומות הר הבית הקצתה הממשלה כ-100 מיליון ש"ח לשדרוג המערכת. השדרוג כלל גם יכולות לזיהוי פנים. באותה שנה הוקם חמ"ל **מבט ירושלים** כשיתוף פעולה בין המשרד לביטחון פנים, המשטרה ועיריית ירושלים במטרה לרכז את רשת המצלמות הפרוסות ברחבי העיר ואת מצלמות "עין הנץ". ב-2021 הורחב המערך ל-540 מצלמות והוא מכסה רחובות גם מעבר לגבולות העיר העתיקה.

בלון מעקב בבסיס בניו מקסיקו שנבנה ב-1996 (צילום מ-2012)
### כטב"מים ובלונים

רשויות המדינה, מערכת הביטחון וגורמים אזרחיים עושים שימוש בכלי טיס בלתי מאוישים (כטב"מים) ובלוני צילום המשמשים למעקב פרטני אחר תנועותיהם של פלסטינים, ניטור התכנסויות (הפגנות, תהלוכות ולוויות) ואיסוף מידע על פעילות אזרחית, כגון בנייה בשטחי C.

רחפן מטריס 300, שבשימוש צה"ל, בניסוי ליד ירוחם
במערכת הביטחון נעשה שימוש ברחפנים לשם פיזור הפגנות, כגון הרחפן "מטריס 300" המצויד במצלמת H2OT לראיית לילה ובהתקן התקפי המכונה "ים של דמעות" להטלת רימוני גז או רימוני הלם, לצילום אווירי לצורכי איסוף מודיעין, כגון בלוני צילום של חברת RT LTA Systems הכוללים אמצעי מעקב חזותיים לזיהוי פנים ולוחיות רישוי וללוחמה באמצעות ירי על מטרות ו"חיסולים ממוקדים".

בפברואר 2023 פורסם כי צה"ל פיתח רחפן המצויד במערכת למיפוי תלת-ממדי ועושה שימוש בלהקת רחפני תצפית הקרויה "ערכת רונן"

בין ספקיות הציוד למערכת הביטחון נמנות החברות אלביט, התעשייה האווירית, פורמולה מערכות, אירונאוטיקס ועוד.

### ניטור רשתות חברתיות

מערכת הביטחון פיתחה יכולות מעקב אחר פעילות ברשתות החברתיות הן של חשודים והן של בלתי מעורבים, בהתבסס על הערכות הגורסות כי גופים עוינים משתמשים ברשתות החברתיות (פייסבוק, ווטסאפ, טלגרם ואחרות) לגיוס פלסטינים למשימות ריגול ולביצוע פעולות חבלניות.

בשלהי 2018 דיווח ראש השב"כ נדב ארגמן לוועדת חוץ וביטחון על סיכול כ-480 פיגועים ב-2018, ולדבריו, "הרוב המכריע של הסיכולים האלו התבצע בשקט, כתוצאה מניטור רשתות חברתיות ועבודת סיכול קלאסית".

תגובות וביקורת
--------------

בישראל ובעולם נשמעה ביקורת על הפגיעה שגורמות פעולות המעקב של ישראל בזכויות הפלסטינים בגדה המערבית. שנקר נאראיאן (Shankar Narayan), מנהל פרויקט "טכנולוגיה וחירות" באיגוד האמריקאי לחירויות אזרחיות, אמר כי "הנחת היסוד בחברה חופשית היא שרשויות המדינה לא אמורות לעקוב אחר אזרחים ללא חשד לעוולה, וכי עומדת להם חזקת החפות כל עוד לא נמצאו אשמים. השימוש הנרחב בטכנולוגיית זיהוי פנים הופך את הנחת היסוד על פיה עד אשר מתחילים להפוך לחברה שבה כולם נתונים כל הזמן תחת מעקב, ללא קשר למעשיהם".

באוקטובר 2020 הגיש חבר הכנסת עופר כסיף שאילתה בנושא שבה ביקש לדעת "האם הצבא עושה שימוש בטכנולוגיה לזיהוי פנים בגדה המערבית; מה השימוש שנעשה בטכנולוגיה זאת; ואיזו חברה מספקת את הטכנולוגיה"[דרושה הבהרה]

בדצמבר 2020 עתרה האגודה לזכויות האזרח מכוח חוק חופש המידע נגד צה"ל ומשטרת ישראל בדרישה לקבל מידע על השימוש שעושה הצבא בטכנולוגיה לזיהוי פנים בשטחים הנתונים לשליטתו.[דרושה הבהרה]

בדו"ח שפרסם ארגון אמנסטי אינטרנשיונל ב-2023, טען הארגון כי "הרשויות הישראליות משתמשות בטכנולוגיית זיהוי פנים כדי לבסס את משטר האפרטהייד בשטחים הכבושים", וכי "מערכת זיהוי הפנים החדשה 'זאב אדום' מחזקת מגבלות דרקוניות על חופש התנועה של פלסטינים, תוך שימוש בנתונים ביומטריים שנאספים באופן לא לגיטימי על מנת לנטר את תנועות הפלסטינים ברחבי העיר ולשלוט בהן"

קישורים חיצוניים
----------------

* עומר שאקר ומאיה וונג, מעקב המוני מחריף את דיכוי האויגורים והפלסטינים באתר Human Rights Watch,‏ 24 בנובמבר 2021

ראו גם
------

* מעקב המונים
* הזכות לפרטיות
* היתר כניסה לישראל

ביאורים
-------

1. ↑  ב-2018 זכתה אניוויז'ן זכתה בפרס הוקרה של משרד הביטחון על פיתוח המערכת אולם שמה לא פורסם במפורש
2. ↑  נכון ל-2022 שם החברה שונה ל-Oosto
3. ↑  החברה שינתה את שמה מספר פעמים ונקראה גם "ד. אפ אסוסיאייטס" (2017), "גרינדוויק פתרונות" (2018), "טאבטה" (2019), ו"סאייטו טק" (2020)
4. ↑  ימים ספורים לאחר שעלה החשד להדבקה ברוגלה, הכריז שר הביטחון בני גנץ על ארגונים אלה כ"ארגוני טרור" הקשורים לחזית העממית
5. ↑  בשל אחוז אישורי הבנייה הנמוך, רוב הבנייה הפלסטינית בשטחי C נעשית ללא היתרי בנייה ומוגדרת על ידי הרשויות כבנייה לא חוקית

הערות שוליים
------------

1. ↑  חוק הכללת אמצעי זיהוי ביומטריים ונתוני זיהוי ביומטריים במסמכי זיהוי ובמאגר מידע, תש"ע-2009, באתר נבו
2. ↑  אפרטהייד ביומטרי, באתר הארץ, ‏3 במאי 2023
3. ↑  פרופיל חברת מטריקס, באתר whoprofits.org
4. ↑  פרופיל חברת פורמולה (חברת האם של מטריקס), באתר whoprofits.org
5. ↑  פרופיל חברת אניוויז'ן, באתר ממשלת ישראל
6. ↑  אמיתי זיו, חשיפה: הסטארט-אפ הישראלי המסקרן שפועל בחשאי בשטחים ועוקב אחרי פלסטינים, באתר TheMarker‏, ‏14 ביולי 2019
7. ↑  עמי רוחקס דומבה, ביקורת נגד חברת הזיהוי הביומטרי הישראלית AnyVision, באתר israeldefense.co.il, ‏30 באוקטובר 2019
8. ↑  אמיתי זיו, תחקיר NBC: מערכת זיהוי הפנים של AnyVision מופעלת גם בגבולות ישראל, באתר TheMarker‏, ‏30 באוקטובר 2019
9. ↑  אמיתי זיו, מיקרוסופט נסוגה מהשקעתה בחברת זיהוי הפנים הישראלית אניוויז'ן, באתר TheMarker‏, ‏28 במרץ 2020
10. 1 2  אוליביה סולון,Why did Microsoft fund an Israeli firm that surveils West Bank Palestinians?, באתר NBC ניוז, 28 באוקטובר 2019
11. ↑  תומס ברוסטר, Microsoft Slammed For Investment In Israeli Facial Recognition ‘Spying On Palestinians, באתר פורבס, 1 באוגוסט 2019
12. ↑  אליזבת' דווסקין, Israel escalates surveillance of Palestinians with facial recognition program in West Bank, באתר הוושינגטון פוסט, 8 בנובמבר 2021
13. ↑  תופס קו באיו"ש? מחלקה חדשה תהפוך אותך גם ל"זאב כחול", באתר צה"ל/אגף התקשוב וההאזנה, 15 ביוני 2021
14. ↑  המהפכה הטכנולוגית בחדרי המלחמה באוגדת איו"ש, באתר צה"ל/פיקוד מרכז, 26 בנובמבר 2020
15. ↑  "צה"ל הורה לחיילים לתעד אלפי פלסטינים למטרות זיהוי פנים", באתר ynet, ‏8 בנובמבר 2021
16. ↑  יואב זיתון, פרויקט צילום הפלסטינים: כך הוסבר ללוחמים איך לזהות חשודים - ולזכות בפרסים, באתר ynet, ‏1 בדצמבר 2021
17. ↑  יניב קובוביץ, היעד ללוחמים בגדה בכל משמרת: הזנת פרטים של 50 פלסטינים למערכת מעקב, באתר הארץ, ‏24 במרץ 2022
18. 1 2  AUTOMATED APARTHEID, באתר amnesty.org, אפריל 2023
19. ↑  הגר שיזף, אמנסטי: ישראל משתמשת במערכות זיהוי פנים "כדי לבסס משטר אפרטהייד בשטחים", באתר הארץ, ‏2 במאי 2023
20. ↑  EXPLOITED AND ESSENTIAL: PALESTINIAN LABOUR UNDER COVID-19, באתר whoprofits.org
21. ↑  ניר חסון, המדינה: שב"כ טעה כששלח אלפי הודעות לפלסטינים פן יתפרעו בשומר החומות, באתר הארץ, ‏9 במאי 2023
22. ↑  Hooking Candiru, באתר citizenlab.ca, ‏15 ביולי 2021
23. ↑  Protecting customers from a private-sector offensive actor using 0-day exploits and DevilsTongue malware, באתר microsoft.com,‏15 ביולי 2021
24. ↑  עומר כביר, תוכנת הריגול של קנדירו הוחדרה למחשבים בלבנון וברשות הפלסטינית, באתר כלכליסט, ‏26 ביולי 2022
25. ↑  גור מגידו, "בגללך אנחנו ברשימה השחורה": הקרב המלוכלך בין NSO וקנדירו בדרך למה שנראה כסופן המר, באתר TheMarker‏, ‏10 בדצמבר 2021
26. ↑  Six Palestinian human rights defenders hacked with NSO Group’s Pegasus Spyware, באתר frontlinedefenders.org, ‏8 בנובמבר 2021
27. ↑  Devices of Palestinian Human Rights Defenders Hacked with NSO Group’s Pegasus Spyware, באתר citizenlab.ca, ‏8 בנובמבר 2021
28. ↑  עומר כביר, "טלפונים של שישה פעילים פלסטינים נפרצו ע"י תוכנת הריגול של NSO", באתר כלכליסט, ‏8 בנובמבר 2021
29. ↑  "Big Brother" in Jerusalem’s Old City, באתר whoprofits.org, נובמבר 2018
30. 1 2 3  "Big Brother" in Jerusalem’s Old City - final, באתר whoprofits.org, נובמבר 2018
31. ↑  Sophia Goodfriend,The Expansion of The Expansion of Digital Surveillance in Jerusalem and Impact on Palestinians Rights, באתר 7amleh.org
32. ↑  רועי ינובסקי, תיעוד: מחבל דוקר, חוזר לזירה למחרת - ונתפס, באתר ynet, 18 בנובמבר 2015
33. ↑  התוכנית להגברת הביטחון האישי ולפיתוח כלכלי-חברתי בירושלים לטובת כלל תושביה, באתר ממשלת ישראל, 29 ביוני 2014
34. ↑  רועי ינובסקי, בשידור חי: מאות מצלמות בירושלים יחוברו למשטרה, באתר ynet, 9 באוגוסט 2016
35. ↑  קבוצת מר זכתה בשדרוג פרויקט "מבט 2000" של משטרת ישראל בהיקף של כ-30 מיליון שקל, באתר new-techonline.com
36. 1 2  ויקי אוסלנדר,רואים לך הכל, באתר calcalist.co.il,‏ 14 באוקטובר 2021
37. ↑  דניאל דולב‏, באדיבות העיריות, המשטרה מרחיבה את מאגר המידע הסודי שלה, באתר וואלה!‏, 21 במאי 2020
38. ↑  אורן זיו, ניסוי כלים חדש: הצבא הפעיל רחפן מדבר בהפגנה בכפר קדום, באתר mekomit.co.il
39. ↑  אור הלר,הכלי החדש לפיזור הפגנות: "רחפן שוקו", באתר israeldefense.co.il, ‏16 במאי 2018
40. ↑  מל"טים – נשק הדגל של ישראל, באתר hamushimcom.wordpress.com
41. ↑  אלישע בן קימון, המדינה מקימה מערך למעקב אחר בנייה פלסטינית בלתי-חוקית, באתר ynet, ‏31 בדצמבר 2020
42. ↑  מיה צדוק, לגרסה כזו של 'ים של דמעות' עוד לא נחשפתם, באתר צה"ל, 7 בפברואר 2023
43. ↑  RT Company, באתר rt.co.il
44. ↑  חברת RT, באתר whoprofits.org
45. ↑  חברת Aeronautics, באתר whoprofits.org
46. ↑  יואב זיתון, ניסוי בשמי רמאללה: המיקרו-בלון שמסמן חשודים, באתר ynet, 10 בינואר 2017
47. ↑  עוזי ברוך, נפרש בלון תצפיות בבנימין: תמונת מצב בזמן אמת, באתר ערוץ 7, 19 באוקטובר 2014
48. ↑  סופיה גודפרנד, רחפנים מטילים טרור על עזה כבר שנים. עכשיו גם בגדה המערבית, באתר mekomit.co.il, ‏23 באוקטובר 2022
49. ↑  אנה אהרונהיים, IDF to use armed drones for targeted killings in West Bank, באתר ג'רוזלם פוסט, 29 בספטמבר 2022
50. ↑  יואב זיתון, רחפני חוד וזיהוי מקור הירי: הטכנולוגיות החדשות שמאחורי חיסולי המחבלים, באתר ynet, ‏17 בפברואר 2022
51. ↑  לילך שובל, ‏השב״כ חושף: כך ניסתה איראן לגייס באמצעות הפייסבוק רשת סוכנים בישראל, באתר ישראל היום, 24 ביולי 2019
52. ↑  אמיר בוחבוט‏, פרופילים בפייסבוק ואפליקציות: נחשפה רשת איראנית לגיוס סוכנים בישראל, באתר וואלה!‏, 24 ביולי 2019
53. ↑  יוסי מלמן, ‏למרות הירידה בפיגועים: מגמת המפגע הבודד גורמת לדאגה גדולה באירופה, באתר מעריב אונליין, ‏25 בדצמבר 2017
54. ↑  רון בן ישי, בעזה נרגע, וביהודה ושומרון השטח מבעבע, באתר ynet, 9 בנובמבר 2018
55. ↑  בכנסת הוגשה שאילתה לשר הביטחון בנושא טכנולוגיה לזיהוי פנים בגדה המערבית, באתר readitnow.co.il, ‏9 באוקטובר 2020
56. ↑  שתי עתירות מינהליות של האגודה לזכויות האזרח נגד צה"ל ונגד מ"י בנושא שימוש בטכנולוגיית זיהוי פנים, באתר readitnow.co.il,‏4 בדצמבר 2020